##  Særlig arbejdsbeskrivelse – Asfaltarmering (SAB)

### 1 1. Alment

* 1. Entreprenørens ydelser

Arbejdet omfatter udlægning af et armeringsnet over samlinger, revner eller krakelerede områder i asfaltbelægninger, herunder samlinger til sideudvidelser.

Armeringsmetoden anvendes alene på bituminøst underlag og forud for udførelse af et nyt lag af varmblandet asfalt. Armeringen vil således placeres mellem to asfaltlag.

Den eller de på armeringen overliggende asfaltlag skal have en tilstrækkelig tykkelse og kvalitet, dels for at sikre, at det overliggende asfalt indbygges optimalt, dels for at der skabes optimal binding til armeringsnettet uden at armeringen beskadiges under komprimeringsarbejdet. Endvidere skal der også tages hensyn til at minimere risikoen for, at eventuelt nedsivende vand kan bevirke frostskader omkring armeringen.

Leverandørernes anvisninger vedrørende minimal overbygningstykkelse må i denne forbindelse vurderes kritisk, og det anbefales, at anvende et rimeligt sikkerhedstillæg. For mange armeringsnet angiver leverandøren en minimums overbygning på 40 mm. Andre typer i markedet forudsætter dog større overbygningstykkelser. Det anbefales, at anvende et sikkerhedstillæg på mindst 10 mm. F.eks. kan anføres:

[Hvor overbygningstykkelser, til udførelse på den installerede armering, ikke er angivet i projektet gælder, at der direkte på armeringen aldrig må udlægges en mindre lagtykkelse end <40> mm.]

### 2. 2. Materialer

For at kunne anvendes i det udbudte projekt, skal armeringen kunne dokumenteres, at være udviklet og egnet til anvendelse som armering mellem to asfaltlag og i øvrigt være egnet til formålet, beskrevet i projektet. Herunder, at armeringens minimums overbygningstykkelse er i overensstemmelse med det i projektet forudsatte.

Armeringen skal kunne fastklæbes til underlaget med et bituminøst bindemiddel uden brug af søm eller anden form for fastgørelse. Klæbningen skal være så effektiv, at armeringen på ingen måde forrykkes under den efterfølgende udlægning af varmblandet asfalt.

Hvis krav til referencer ønskes dokumenteret, angives:

[Der skal foreligge dokumentation for funktionsdygtighed ved fremvisning af referenceliste for vel gennemførte projekter tilsvarende det her udbudte projekt. Referencelisten skal omfatte mindst <antal> forskellige projekter, hvor de først udførte projekter har en alder på mindst <alder> år.]

Eller:

[På forlangende skal entreprenøren foreligge dokumentation for funktionsdygtighed ved fremvisning af referenceliste for vel gennemførte projekter tilsvarende det her udbudte projekt.]

Endvidere skal armeringsnettet leve op til følgende krav:

Overbygningstykkelse ≥ 40 mm asfalt:

* Trækstyrke efter EN 15381 ved 3,0 % forlængelse: min. 10 kN/m

Overbygningstykkelse < 40 mm asfalt:

* Trækstyrke efter EN 15381 ved minimum 1,5 % forlængelse: min. 12 kN/m

Kravet til trækstyrke er gældende såvel på langs og på tværs af armeringens længderetning.

Dokumentation for trækstyrke og egnethed fremlægges ved fremvisning af leverandør datablad, herunder oplysning af leverandørens krav til minimum overbygningstykkelse samt krav til installation.

### 3. 3. Udførelse

3.1 Underlag

Det er en forudsætning, at underlaget for armeringen er en bituminøs belægning, hvis overflade fremstår fast og med en struktur, som gør det muligt, at etablere en fuldklæbning af armeringen.

Forud for udlægning af armeringen skal underlaget gennemgås for skader. Revner større end 3 mm skal forsegles. Huller skal lappes med varmblandet asfalt. Såfremt skæring/ fræsning har medført, at underlaget er blevet løst eller fået en struktur, således at fuldklæbning ikke er mulig, udbedres dette forud for udlægning af armeringsnettet.

3.2 Installation

Normalt bør følgende medtages, medmindre det aktuelle projekt nødvendiggør anden beskrivelse:

[Armeringen skal udlægges i en tilstrækkelig banebredde, således at der opnås et overlap på min. 0,5 m ind på sund asfalt eller ved samlinger 0,5 m på hver af de tilstødende belægninger. Medmindre andet fremgår af projektet.]

[Armeringens placering fremgår af tegningsbilaget.]

Omfatter projektet asfaltreparationer, medtages:

[For asfaltreparationer ved udfræsning af bassin og genudlægning med ny asfalt gælder, at hvor der installeres armering, skal dette omfatte hele det udfræsede bassin, alt i overensstemmelse med bygherrens anvisninger.]

Ved fastklæbning af armeringen skal der anvendes en mængde af bindemiddel med en blivende bindemiddelmængde jf. leverandørens anvisninger.

Overlap mellem enkelte baner af armeringen skal i længderetning og tværretning minimum være efter leverandørens anvisning.

### 4. 4. Kontrol

Dokumentation for overholdelse af kravene beskrevet under 2. Materialer fremsendes til bygherren i god tid inden udførelsen.